Twee sterf toe helikopter op plaas neerstortDie ongelukstoneel. Foto: Verskaf Twee mense is dood nadat ŉ helikopter Vrydagmiddag op ŉ wildsplaas buite Bela-Bela in Limpopo neergestort het. Kol. Moatshe Ngoepe, woordvoerder van die polisie, het die voorval aan Maroela Media bevestig. Die helikopter het glo omstreeks 12:00 op die Lumarie-wildsplaas neergestort. Albei insittendes in die helikopter is op slag dood. Maroela Media verneem die helikopter was op pad na die Zebula-gholflandgoed toe dit neergestort het. Dit is nog nie bekend wat die oorsaak van die ongeluk was nie. Polisiebeamptes en ŉ forensiese ondersoekspan is steeds op die toneel besig. ŉ Woordvoerder van die Burgerlike Lugvaartowerheid (BLO) kon nie onmiddellik vir kommentaar bereik word nie. Hou Maroela Media dop vir meer.